b'\n_START_ARTICLE_\nPaprastasis gru\xc5\xbelys\n_START_SECTION_\nKiti lietuvi\xc5\xa1ki pavadinimai\n_START_PARAGRAPH_\nPaprastieji gru\xc5\xbeliai \xc4\xafvairiuose Lietuvos regionuose vadinami gana skirtingai. Suduvoje da\xc5\xbeniausiai vadinamas:gr\xc3\xb9\xc5\xbelis, gr\xc3\xb9\xc5\xbe\xc4\x97, gru\xc5\xbe\xc4\x97\xcc\x83, gr\xc3\xb9\xc5\xbeas. Auk\xc5\xa1taitijoje: kelb\xc3\xb9kas. Kur\xc5\xa1i\xc5\xb3 mari\xc5\xb3 regione \xc5\xa1i \xc5\xbeuvis dar vadinama kilbuku. Dz\xc5\xabkijoje: k\xc3\xa9lbas, k\xc3\xaclbas. Turi dar ir tokius pavadinimus: zablys, guir\xc4\x97, gramzd\xc4\x97, kriaunis. \xc5\xbdemaiti\xc5\xa1kai vadinamas roboilis, goir\xc4\x97, grondols, grondol\xc4\xabs.\n_START_SECTION_\nK\xc5\xabno matmenys\n_START_PARAGRAPH_\nSuaugusio paprastojo gr\xc5\xab\xc5\xbelio k\xc5\xabno ilgis esti nuo 8 cm, ir da\xc5\xbeniausiai pasitaiko 10-15 cm ilgio, svoris 50-100 g. Latvijoje da\xc5\xbeniausiai pasitaiko 14 cm ilgio ir 37 g svorio. Maksimalus paprast\xc5\xb3j\xc5\xb3 gru\xc5\xbeli\xc5\xb3 k\xc5\xabno ilgis gali siekti iki 25 cm, svoris iki 350 g.\n_START_SECTION_\nI\xc5\xa1vaizda\n_START_PARAGRAPH_\nPaprastojo gru\xc5\xbelio dydis, spalva, \xc5\xabseli\xc5\xb3 ilgis labai priklauso nuo gyvenamosios aplinkos. K\xc5\xabnas \xc5\xbeemas, apvalus, ties galva storas, su ilga uodegine dalimi. Nugara rausva ar \xc5\xbealsva. \xc5\xa0onai \xc5\xa1viesiai pilki arba rusvi su 8 - 12 juodomis ar \xc5\xbealsvomis d\xc4\x97m\xc4\x97mis. Pilvas gelsvai baltas. \xc5\xbdvynai stamb\xc5\xabs, ploni. Akys gana didel\xc4\x97s ir judrios. L\xc5\xabpos storos. Apatin\xc4\x97s \xc5\xbeiotys su \xc5\xabseliais kampuose.\n_START_SECTION_\nVeisimasis ir augimas\n_START_PARAGRAPH_\nNer\xc5\xa1to metu patinai patams\xc4\x97ja ir j\xc5\xb3 k\xc5\xabn\xc4\x85 i\xc5\xa1beria balsvi spuogeliai. Ner\xc5\xa1ia porcijomis 1-3 t\xc5\xabkstan\xc4\x8dius ikreli\xc5\xb3 ant sm\xc4\x97lio gegu\xc5\xbe\xc4\x97s - bir\xc5\xbeelio, kada vandens temperat\xc5\xabra su\xc5\xa1yla iki +12C +15 C. Ikreliai apval\xc5\xabs, lipn\xc5\xabs, pilk\xc5\xa1vi 1,3-1,5 mm, randami kr\xc5\xabvel\xc4\x97mis ant dugno. Embrionai vystosi 10-12 par\xc5\xb3. I\xc5\xa1siritusios lervos 4,5-5 mm ilgio. Subr\xc4\x99sta tre\xc4\x8diais gyvenimo metais.\n_START_SECTION_\nMityba\n_START_PARAGRAPH_\nJaunikliai minta zooplanktonu, v\xc4\x97liau smulkiais dugniniais bestuburiais. Suaug\xc4\x99 minta dugne gyvenan\xc4\x8diais bestuburiais, kirm\xc4\x97l\xc4\x97mis, vabzd\xc5\xbei\xc5\xb3, ypa\xc4\x8d tr\xc5\xabkli\xc5\xb3 lervomis, v\xc4\x97\xc5\xbeiagyviais, vandens augalais. Minta ir kit\xc5\xb3 \xc5\xbeuv\xc5\xb3 ikrais.\n_START_SECTION_\nPaplitimas pasaulyje\n_START_PARAGRAPH_\nSavaime paplit\xc4\x99 dalyje Europos, tai \xc5\xa0iaur\xc4\x97s, Baltijos, Baltosios j\xc5\xabr\xc5\xb3 ir Volgos up\xc4\x97s baseinai.\n_START_SECTION_\nPaplitimas Lietuvoje ir gyvenamas biotopas\n_START_PARAGRAPH_\nLietuvoje labai da\xc5\xbena g\xc4\x97lavanden\xc4\x97 \xc5\xbeuvis. Paprastieji gru\xc5\xbeliai paplit\xc4\x99 \xc5\xa1variose, srauniose up\xc4\x97se, Kauno ir Kur\xc5\xa1i\xc5\xb3 mariose, retesni pratakiuose e\xc5\xbeeruose. Da\xc5\xbeniausiai laikosi tuntais sekliose vietose up\xc4\x97s ar e\xc5\xbeero dugne, \xc5\xbeemiau r\xc4\x97v\xc5\xb3, o jeigu srov\xc4\x97 nestipri, tai ir pa\xc4\x8diose r\xc4\x97vose. \xc4\xae pavir\xc5\xa1i\xc5\xb3 nepakyla. M\xc4\x97gsta vidutinio sraunumo ar apysraunias, seklias, sm\xc4\x97l\xc4\x97tas ar \xc5\xbevirg\xc5\xbed\xc4\x97tas, neapaugusias ar beveik neapaugusias vandens augalija vietas.\n_START_SECTION_\nPaprast\xc5\xb3j\xc5\xb3 gru\xc5\xbeli\xc5\xb3 prie\xc5\xa1ai\n_START_PARAGRAPH_\nApart \xc5\xbemogaus, pagrindiniai j\xc5\xb3 prie\xc5\xa1ai up\xc4\x97se ir e\xc5\xbeeruose gyvenan\xc4\x8dios pl\xc4\x97\xc5\xa1riosios \xc5\xbeuvys - paprastosios v\xc4\x97g\xc4\x97l\xc4\x97s, europin\xc4\x97s lydekos, paprastieji starkiai.\n_START_SECTION_\n\xc5\xbdvejyba ir \xc5\xbeuviena\n_START_PARAGRAPH_\nPaprastieji gru\xc5\xbeliai yra geras masalas \xc5\xbevejojant pl\xc4\x97\xc5\xa1ri\xc4\x85sias \xc5\xbeuvis. Paprastuosius gru\xc5\xbelius lengva suvilioti \xc4\xafbridus \xc4\xaf vanden\xc4\xaf ir su kojomis lengvai i\xc5\xa1judinus sm\xc4\x97l\xc4\xaf. Jie god\xc5\xbeiai puola ir ant kabliuko u\xc5\xbenert\xc4\x85 sliek\xc4\x85 ar net jo ma\xc5\xbe\xc4\x85 gabal\xc4\x97l\xc4\xaf. Paprastojo gru\xc5\xbelio \xc5\xbeuviena labai skani.'